
1. Menetlus juhtivkomisjonis esimese ja teise lugemise vahel
Loomakaitseseaduse ja veterinaarseaduse muutmise seaduse eelnõu algatas Vabariigi Valitsus 2026. aasta 4. mail. Eelnõu esimene lugemine Riigikogu täiskogus toimus 2026. aasta 20. mail ning esimene lugemine lõpetati.
Loomakaitseseaduse (LoKS) ja veterinaarseaduse muutmise seaduse eelnõu 899 SE eesmärk on tugevdada loomakaitset ja täpsustada regulatsiooni. Selgesõnaliselt keelatakse zoofiilia ning seda kujutava materjali tootmine ja levitamine. Koerte püsiv ketis pidamine keelatakse alates 2027. aasta 1. jaanuarist. Varjupaikadele kehtestatakse rangemad nõuded, neil on seaduse jõustumisel tegutsemiseks vaja tegevusluba, samuti peavad nad järgima teatud loomapidamis- ja heaolunõudeid. Samuti täpsustatakse veterinaararsti rolli looma eutanaasia läbiviimisel. Seaduse jõustumine on eelnõu kohaselt kavandatud 2027. aasta 1. jaanuaril. 
Maaelukomisjon arutas loomakaitseseaduse ja veterinaarseaduse muutmise seaduse eelnõu 899 SE oma istungitel käesoleva aasta 8. juunil ning 14. ja 22. septembril. Komisjoni esimesel kaasamisistungil (08.06.2026) osalesid Regionaal- ja Põllumajandusministeeriumi (REM) toiduohutuse osakonna loomatervise ja -heaolu valdkonna juht Kadri Kaugerand ja sama osakonna nõunik Hedvig Liblikas ning õigusosakonna nõunik Katrin Tuula; Eesti Põllumajandus-Kaubanduskoja toiduvaldkonna juht Meeli Lindsaar; Eesti Loomaarstide Koja esindaja Tiina Toomet; Eestimaa Loomakaitse Liidu esindajad Pille Tees, Piret Tees ja Kristi Metsa. Teisel kaasamisistungil (14.09.2026) osalesid REM-i toiduohutuse osakonna loomatervise ja -heaolu valdkonna juht Kadri Kaugerand, sama osakonna peaspetsialist Liisa Albova ja õigusosakonna nõunik Katrin Tuula; Eesti Põllumajandus-Kaubanduskoja toiduvaldkonna juht Meeli Lindsaar; Eesti Loomaarstide Koja esindaja Tiina Toomet; Eestimaa Loomakaitse Liidu esindajad Pille Tees, Piret Tees ja Kristi Metsa; Eesti Loomakaitse Seltsi juhatuse liige, kommunikatsiooni- ja turundusjuht Geit Karurahu; Eesti Linnade ja Valdade Liidu nõunik Ott Kasuri; MTÜ Loomus juhatuse liige Anu Tensing ja Triin Toom. Komisjoni 22.09.2026 istungil, kus vaadati läbi komisjonile esitatud muudatusettepanekud ja langetati menetluslikud otsused, osalesid eelnõu algataja esindajana Kadri Kaugerand, Liisa Albova ja Katrin Tuula.
Komisjon küsis arvamust eelnõu 899 SE kohta eelnõu ettevalmistamisel kaasatud huvigruppidelt, mis on loetletud eelnõu seletuskirjas. Kaasamisprotsessis esitasid komisjonile ettepanekuid ja arvamusi Eestimaa Loomakaitse Liit (ELL), Eesti Linnade ja Valdade Liit (ELVL), Eesti Põllumajandus-Kaubanduskoda (EPKK), Eesti Loomakaitse Selts (ELS), Eesti Loomaarstide Koda (ELK), Eesti Maaülikool (EMÜ), MTÜ Loomus. 
Komisjoni kaasamisistungitel keskendus arutelu eelkõige järgmistele huvirühmade tõstatatud teemadele:
· Koerte ketis pidamise keelustamine ja aedikute suurus.
ELL leidis, et ketis pidamise keelu kõrval tuleb tagada koerale piisav liikumisruum ning aediku minimaalne suurus peaks olema vähemalt 40 m² sõltumata koera suurusest. Samuti pidas ELL vajalikuks reguleerida koera puuris pidamist ning täpsustada juhtumeid, millal on koera ajutine ketis pidamine erandina lubatud. Liidu hinnangul tuleks ka ohtliku koera puhul eelistada nõuetekohast aedikut ketile. 
REMi esindajad selgitasid, et aedikute ja puuride mõõtmed ning muud täpsemad pidamisnõuded on rakendusakti küsimused. Ketis pidamise keeld sätestatakse seaduses ning täpsustavad tingimused ministri määrustes, mille muutmisega saab tegeleda pärast seaduse vastuvõtmist. Ministeeriumi esindajad kinnitasid, et määruste ettevalmistamisse kaasatakse asjaomased huvirühmad.
· Tegevusloa kohustus.
ELL nõustus tegevusloa kehtestamisega osaliselt, kuid leidis, et rajatisega varjupaiku ja üle Eesti tegutsevaid hoiukodude võrgustikke ei ole põhjendatud käsitleda ühetaoliselt. Liidu ettepanek oli kaaluda hoiukodude puhul eraldi registreerimis- või teavitamismudelit, mis arvestaks nende tegelikku töökorraldust. Kavandatav meede on valesti sihitud ning hoiukodude võrgustik ei ole seotud illegaalse loomade veoga. Samuti tõstatas ELL tegevusloa proportsionaalsuse, hoiukodude kohta kogutavate andmete ulatuse ja isikuandmete kaitse küsimuse ning leidis, et enne uute kohustuste kehtestamist tuleks hinnata hoiukodude tegelikku panust loomade päästmisse. ELL juhtis tähelepanu riskile, et liiga koormavad nõuded võivad põhjustada hoiukodude tegevuse lõpetamise ning seeläbi suurendada abita jäävate või hukatavate loomade arvu. 
Ministeerium jäi tegevusloa kohustuse kehtestamise juurde, põhjendades tegevusloa vajadust muu hulgas kehtiva teavitamiskohustuse puuduliku täitmisega, mistõttu puudub riigil täielik ülevaade varjupaigateenuse osutajatest. Loakohustuse peamine eesmärk on võimaldada enne tegevuse alustamist kontrollida loomade heaolu ja loomataudide ennetamiseks vajalike tingimuste täitmist, kuna varjupaigas ja hoiukodus peetakse teadmata tervisestaatusega loomi ning nendega võib kaasneda loomataudide (sh marutaudi) sissetoomise ja leviku risk. Enne tegevuse alustamist on vajalik ennetav kontroll. Tegevusloa taotlemine on ühekordne ja tasuta. ELL-i ettepanekuid arvestades on eelnõus loodud eriregulatsioon ja leebem kontrolliese hoiukodude võrgustiku kaudu tegutsevatele varjupaiga pidajatele, kellel puudub klassikaline varjupaiga ehitis. 
· Varjupaikade ja hoiukodude tegevusloa kontrolliese (bioturvalisuse kava ja veterinaararsti nõue).
ELL nõustus, et bioturvalisuse nõuded on põhjendatud rajatisega varjupaikades, kuid leidis, et hoiukodude puhul tuleb nõudeid kohandada vastavalt nende tegevuse ulatusele ja tegelikule riskile. Liit ei pidanud põhjendatuks rakendada ühe looma ajutisele hoiukodule samu ruumi- ja desinfitseerimisnõudeid nagu suurele varjupaigale. ELK toetas bioturvalisuse kava nõuet. Samuti ei nõustunud ELL ühe kindla veterinaararsti nõudega. Üle Eesti paiknevate hoiukodude puhul võib koostöö ühe veterinaararstiga olla keeruline ja tekitada täiendavaid kulusid. ELK toetas veterinaararsti nõude kehtestamist.
Ministeerium leidis, et teadmata terviseseisundiga loomade pidamisega kaasneb loomataudide leviku ja loomade heaolu kahjustamise risk. Seetõttu pidas REM bioturvalisuse kava nõuet vajalikuks. REM jäi ühe kindla veterinaararsti nõude juurde, mis samas ei välista teiste loomaarstide teenuste kasutamist. Eesmärk on tagada, et määratud veterinaararstil oleks terviklik ülevaade varjupaiga või hoiukodude võrgustiku loomade terviseseisundist. 
· Karistusmäärade tõstmine.
EPKK toetas loomade heaolu parandamist ja karistusmäärade ajakohastamist, kuid ei nõustunud eelnõus algselt kavandatud juriidilise isiku karistusmäära 100-kordse tõstmisega 3200 eurolt  320 000 euroni. EPKK hinnangul ei võetud arvesse Eesti põllumajanduse struktuuri ning väikeste ja keskmise suurusega loomakasvatusettevõtete majanduslikku võimekust. Koda juhtis tähelepanu sektori kõrgetele sisendkuludele ja vähesele kasumlikkusele ning asjaolule, et  320 000 euro suurune maksimaalne trahv võib väiksema või keskmise ettevõtja jaoks tähendada tegevuse lõpetamist. Samuti märkis EPKK, et loomakaitse- või veterinaarnõuete rikkumisega võivad põllumajandustootjad jääda ilma toetustest, mis on põllumajandustootja jaoks iseenesest tajutav karistusena. EPKK tegi ettepaneku tõsta karistusmäärasid mõõdukamalt (nende 10-kordset tõstmist).
Eelnõu menetlemise käigus arvestati koja märkustega ning loobuti karistusmäärade 100-kordsest tõusust. 
· Kasside pidamistingimused.
Kasside pidamistingimuste kohta esitasid märkusi ELL ja ELK. ELL ei toetanud rakendusakti kavandis ette nähtud lahendust, mille kohaselt piiratakse ühes ruumis peetavate kasside arvu ning nähakse ette konkreetne liivakastide arv. ELL tegi ettepaneku sõnastada nõue paindlikumalt, nähes ette, et rühmas peetavatele kassidele tuleb tagada piisav arv liivakaste, võttes arvesse kasside arvu, terviseseisundit ja omavahelist sobivust ning ruumi suurust ja liivakastide paigutust. ELK toetas nõuet, mille kohaselt ei tohi ühes ruumis pidada rohkem kui kuut kassi.
REM leidis, et ühes ruumis peetavate kasside arvu ülempiiri kehtestamine on loomade heaolu tagamiseks vajalik, põhjendades seda sellega, et kass ei ole karjaloom ning liiga suur pidamistihedus võib põhjustada käitumisprobleeme, mis võivad omakorda viia terviseprobleemideni. Ministeeriumi esindajad märkisid, et pidamistingimused kuuluvad rakendusakti reguleerimisalasse ning kasside pidamise üksikasjalikke nõudeid saab põhjalikumalt arutada ministri määruse eelnõu kooskõlastamise käigus.
· Zoofiilia keelustamine.
MTÜ Loomus tegi ettepaneku keelata ka loomadega suguühtesse astumist või muu sugulise iseloomuga tegu kajastava foto või videosalvestuse omandamine ja hoidmine. Loomus juhtis tähelepanu sellele, et eelnõu varasemas tööversioonis oli selline keeld kavandatud ning lahendus oli üles ehitatud analoogiliselt laste seksuaalset väärkohtlemist kujutava materjali regulatsiooniga. 
REM ei toetanud MTÜ Loomuse ettepanekut ning lähtus Justiits- ja Digiministeeriumi seisukohast, et üksnes sellise materjali omandamine või hoidmine ei peaks olema karistatav. Ministeerium ei pidanud vajalikuks reguleerida seda, mida inimesed vaatavad, mõtlevad või tunnevad.  
· Huvigruppidelt laekunud muud ettepanekud ja arvamused:
Eesti Linnade ja Valdade Liit tegi ettepaneku kaasata varjupaiga tegevusloa menetlusse asukohajärgne kohalik omavalitsus. Eelnõu algatajad nõustusid ettepanekuga sisuliselt, kuid ei pidanud vajalikuks sätestada seaduses kohaliku omavalitsuse kohustuslikku kooskõlastust, sest haldusmenetluse seadus võimaldab teise haldusorgani menetlusse kaasata. Lisaks tõstatas liit eelnõus kasutatava mõiste „ruum“ määratlemise küsimuse. Seaduse tasandil ei ole mõistet „ruum“ defineeritud. REM ei pidanud mõiste eraldi defineerimist vajalikuks, sest eelnõus kasutatakse sõna „ruum“ selle tavatähenduses ning liiga kitsas määratlus võiks tekitada täiendavaid tõlgendusprobleeme.
Eesti Maaülikooli õppejõud Arvo Viltrop tegi ettepaneku täpsustada zoofiilia keeldu, asendada mõiste „hulkuv loom“ mõistega „järelevalveta loom“ ning tõstatas küsimusi eelnõus kasutatava mõiste „ettevõte“ ja kahe erineva varjupaiga tegevusloa vajalikkuse kohta. REM ei pidanud zoofiilia keelu täiendamist ega termini „hulkuv loom“ asendamist vajalikuks. Looma suhtes lubamatu tegu on määratletud LoKS § 4 lõikes 1. Hulkuva looma määratlus on sätestatud LoKS § 5 lõikes 1. Termini „ettevõte“ kasutamine ei tähenda, et varjupaiga pidamisega saab tegeleda ainult juriidiline isik või et füüsilised isikud on välistatud. Ettevõtja mõiste tuleneb majandustegevuse seadustiku üldosa seaduse § 5 lõikest 1.
Eesti Loomakaitse Selts tegi ettepaneku luua lemmikloomadena pidada lubatud loomaliikide nimekiri, täpsustada loomade õiguslikku staatust, piirata elektriliste ja poovate kaelarihmade kasutamist ning reguleerida abi- ja töökoerte treenimist ning töö- ja puhkeaega. REM leidis, et need küsimused vajavad täiendavat analüüsi. REM arvestas ELSi ettepanekuga näha rakendusaktis ette nõue, et lemmiklooma pidamise ruumis või ehitises peab olema loomaliigile sobiv sisustus.
Kaasamisistungitel toimunud aruteludest saab täpsema ülevaate maaelukomisjoni 2026. aasta 8. juuni ja 14. septembri istungite protokollidest. Huvirühmade arvamused on kättesaadavad Riigikogu kodulehel eelnõu 899 SE kaardil.
2. Muudatusettepanekud
Muudatusettepanekute esitamise tähtajaks (03.06.2026 kell 17.15) ei laekunud ühtegi muudatusettepanekut Riigikogu liikmetelt, fraktsioonidelt ega teistelt komisjonidelt. Juhtivkomisjonile kaalumiseks esitas muudatusettepanekud Regionaal- ja Põllumajandusministeerium. Juhtivkomisjon otsustas vormistada kokku neli muudatusettepanekut. Muudatusettepanekutega nr 1 ja 4 viiakse eelnõu Euroopa Komisjoni tehnilise normi kooskõlastamise käigus esitatud märkuste põhjal kooskõlla Euroopa Parlamendi ja nõukogu määrusega (EL) 2026/1818 ning täpsustatakse koera ajutise ketis hoidmise tingimusi ja vastavaid jõustumis- ning üleminekusätteid. Muudatusettepanekuga nr 2 antakse katseloomade kasutamise statistilise teabe kogumise, kontrollimise ja avaldamise ülesanne REMilt üle Põllumajandus- ja Toiduametile (PTA) ning täpsustatakse PTA kohustust esitada vastav teave Euroopa Komisjonile. Võttes arvesse Eesti Põllumajandus-Kaubanduskoja märkusi, muudetakse muudatusettepanekuga nr 3 eelnõus kavandatud karistusmäärade tõusu nii, et juriidilise isiku maksimaalne trahvimäär suureneb praeguselt 3200 eurolt 32 000 eurole ehk kümme korda. Komisjon otsustas kõiki nelja muudatusettepanekut arvestada täielikult. Parema loetavuse huvides on muudatusettepanekute detailsemad selgitused jäetud muudatusettepanekute loetelusse iga ettepaneku juurde. Eelnõu teksti viidud keelelised ja tehnilised täpsustused on alla joonitud.
3. Juhtivkomisjoni menetluslikud otsused
Juhtivkomisjon võttis vastu otsuse saata Vabariigi Valitsuse algatatud loomakaitseseaduse ja veterinaarseaduse muutmise seaduse eelnõu 899 SE Riigikogu täiskogule teiseks lugemiseks 2026. aasta 14. oktoobril ettepanekuga teine lugemine lõpetada ning juhul kui teine lugemine lõpetatakse, viia läbi eelnõu kolmas lugemine 21. oktoobril ja panna 899 SE lõpphääletusele.

Esitab maaelukomisjon 12.10.2026.

(kinnitatud digitaalselt)
Urmas Kruuse
Maaelukomisjoni esimees

